b"\n_START_ARTICLE_\nMike Iggulden\n_START_SECTION_\nSeuraura\n_START_PARAGRAPH_\nOHL-joukkue Ottawa 67's varasi Igguldenin 244. pelaajana vuonna 2000. H\xc3\xa4n ei kuitenkaan ikin\xc3\xa4 siirtynyt CHL:\xc3\xa4\xc3\xa4n, vaan Iggulden k\xc3\xa4vi vuodet 2001\xe2\x80\x932005 Cornellin yliopistoa. H\xc3\xa4n voitti ECAC:n mestaruuden vuosina 2003 ja 2005. Viimeisell\xc3\xa4 yliopistokaudellaan 2004\xe2\x80\x932005 Iggulden toimi Cornellin varakapteenina ja oli kymmenell\xc3\xa4 osumallaan joukkueen kolmanneksi paras maalintekij\xc3\xa4. H\xc3\xa4n pelasi kauden aikana my\xc3\xb6s kuusi ottelua AHL-joukkue Rochester Americansissa._NEWLINE_Igguldenia ei ikin\xc3\xa4 varattu NHL:\xc3\xa4\xc3\xa4n. H\xc3\xa4n siirtyi vapaana agenttina try-outille AHL-joukkue Cleveland Baronsiin syyskuussa 2005 ja sai sopimuksen Iggulden oli kaudella 2005\xe2\x80\x932006 tehoilla 22+26=48 joukkueen toiseksi paras pistemies ja kolmanneksi paras maalintekij\xc3\xa4. H\xc3\xa4n teki tammikuussa 2006 kaksivuotisen sopimuksen NHL-joukkue San Jose Sharksin kanssa. Kaudeksi 2006\xe2\x80\x932007 Sharksin farmijoukkueeksi tuli Worcester Sharks, jonka kolmanneksi paras pistemies ja maalintekij\xc3\xa4 Iggulden oli tehoilla 30+27=57. H\xc3\xa4n jakoi my\xc3\xb6s tehoilla 3+3=6 joukkueen sis\xc3\xa4isen pistep\xc3\xb6rssin voiton Graham Minkin kanssa kev\xc3\xa4\xc3\xa4n 2007 pudotuspeleiss\xc3\xa4._NEWLINE_Iggulden teki hein\xc3\xa4kuussa 2007 vuoden mittaisen jatkosopimuksen San Jose Sharksin kanssa. Kaudella 2007\xe2\x80\x932008 h\xc3\xa4n voitti tehoilla 29+37=66 farmijoukkue Worcester Sharksin sis\xc3\xa4isen piste- ja maalip\xc3\xb6rssin. Kauden aikana AHL:n t\xc3\xa4hdist\xc3\xb6ottelussakin pelannut Iggulden pelasi kauden aikana my\xc3\xb6s yhden NHL-ottelun. H\xc3\xa4n teki NHL-debyyttins\xc3\xa4 18. helmikuuta 2008 vieraissa New York Islandersia vastaan ja sai ottelussa j\xc3\xa4\xc3\xa4aikaa 5.53 minuuttia._NEWLINE_Kaudeksi 2008\xe2\x80\x932009 Iggulden siirtyi yksivuotisella sopimuksella New York Islandersin organisaatioon. H\xc3\xa4n pelasi suurimman osan kaudestaan farmijoukkue Bridgeport Sound Tigersissa, jonka paras pistemies ja sy\xc3\xb6tt\xc3\xa4j\xc3\xa4 Iggulden oli tehoilla 25+41=66. H\xc3\xa4n pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa. Iggulden pelasi my\xc3\xb6s 11 ottelua Islandersissa tehoin 1+4=5. H\xc3\xa4nen NHL-uransa avausmaali syntyi 12. maaliskuuta 2009 vieraissa Montr\xc3\xa9al Canadiensin Carey Pricen taakse._NEWLINE_Hein\xc3\xa4kuussa 2009 Iggulden teki vuoden mittaisen sopimuksen KHL-joukkue Dinamo Riian kanssa. Sielt\xc3\xa4 h\xc3\xa4n jatkoi kaudeksi 2010\xe2\x80\x932011 Sveitsin National League A:n SCL Tigersiin, jonka sis\xc3\xa4isen piste- ja sy\xc3\xb6tt\xc3\xb6p\xc3\xb6rssin Iggulden voitti tehoilla 12+28=40._NEWLINE_Kes\xc3\xa4kuussa 2011 Iggulden teki yksivuotisen sopimuksen Elitserienin nousijajoukkue V\xc3\xa4xj\xc3\xb6 Lakersin kanssa. H\xc3\xa4n oli kaudella 2011\xe2\x80\x932012 tehoilla 13+21=34 joukkueen toiseksi paras pistemies ja maalintekij\xc3\xa4. Iggulden pelasi kuitenkin vain 41 runkosarjaottelua, sill\xc3\xa4 h\xc3\xa4n sai joulukuussa 2011 aivot\xc3\xa4r\xc3\xa4hdyksen saatuaan Bryn\xc3\xa4s IF:n pelaajan olkap\xc3\xa4\xc3\xa4n p\xc3\xa4\xc3\xa4h\xc3\xa4ns\xc3\xa4. Ennen t\xc3\xa4t\xc3\xa4 Iggulden johti koko Elitserienin pistep\xc3\xb6rssi\xc3\xa4 tehty\xc3\xa4\xc3\xa4n 34 ottelussa 32 tehopistett\xc3\xa4. Kaudeksi 2012\xe2\x80\x932013 h\xc3\xa4n siirtyi vuoden mittaisella sopimuksella Elitserienin nousijajoukkue R\xc3\xb6gle BK:hon.\n_START_SECTION_\nMaajoukkueura\n_START_PARAGRAPH_\nIggulden on edustanut Kanadaa kolmessa A-maaottelussa Spengler Cupissa vuonna 2011, jolloin h\xc3\xa4n teki yhden sy\xc3\xb6tt\xc3\xb6pisteen."